Jy blaai in die argief vir aardbewing.
Merkers:aardbewing, hennie van deventer, kaal in bad, kaal meisie
Dit gaan maar skud-skud die bult uit as moederaarde oral om jou skielik onbeheersd begin bibber en beef, rukkings kry en rondomtalie swaai.
'n Jonkman van Ceres het 'n Kaapse vriendin oorgenooi om met sy pa-hulle te kom kennis maak juis toe die Richterskaal in daardie kontrei presies 50 jaar gelede woes op loop geraak het.
Die eerste aand van haar kuier sit sy ontspanne in 'n warm skuimbad. Sy werskaf met haar groottoon aan die kraan om die watertemperatuur nog 'n bietjie hoër op te jaag.
Skielik kry sy die sensasie dat 'n onsigbare reusehand die bad probeer omkeer. Die aarde sidder. Diep skeure verskyn in die mure. Buite dreun dit soos donderweer. "Die oordeelsdag het aangebreek!" Dié skrikgedagte flits deur haar brein.
En waar bevind sy haar op hierdie uur van waarheid? Stoksielalleen en poedelkaal in 'n vreemde bad in 'n vreemde huis op 'n vreemde dorp!
'n Paar oomblikke is sy verlam van vrees. Sy klem angsbevange aan die bad se rande. Dan vlieg sy vervaard uit die water, tas in 'n stoom- en stofwolk vergeefs na die handdoek en ruk die deur amper uit sy kosyn.
In blinde paniek storm sy met haar kaal, nat lyf gang-af – net 'n skamele waslappie soos 'n wapperende vlaggie voor haar. Waarheen, weet sy nie.
Haar gasheer, 'n bekende politikus van daardie era, het skaars besef wat aangaan, toe tref 'n tweede skok hom: die mooi jong meisiegas wat te midde van 'n stofwolk onbedek inbars by die vertrek waar hy hom bevind – 'n toneel wat hy later telkens op populêre versoek oor en oor moes beskryf.
"Was sy darem mooi gebou, Oom Jasper?"
Op dié gereelde vraag was die antwoord altyd ridderlik en stoïsyns: "Gits, man, ek wou nog kyk toe gaan die ligte af!"
Die verlore kans het hom verleërig laat grynslag.
Ek vertel die storie in Praat-praat in Tamatiestraat (Griffel, 2010). Wonder waar is daardie dame nou, en of sy onthou – met afgryse of met 'n stoute glimlag om haar mond?